Papersnake/gushiwen huggingface dataset:
见郊外掩骼慨然有赋示同社诸子
李之世（明代）

恻帽睇崇冈，迟迟遵古路。不知何人骨，何年饱霜露。

撑拄乱如麻，填委半新故。蟠坭穴蚁蝼，带胔饲狐兔。

蜕残不辨形，棺朽空留蠹。衾赗久已縻，顶趾纷异处。

轻轻似解萚，栩栩如堕羽。白经野烧燔，青含宿草互。

风雨洗膻秽，尘沙蚀垢污。荒凉谁是主，狼藉那能数。

飞鸟惨不鸣，行人却且顾。衣殣有遗言，掩骼岂虚募。

瓦棺恰盖藏，丛冢就安措。生前异趋舍，托体同邱墓。

姓字原不谙，宁复知生娶。无碑可勒铭，有坟不封树。

丁癸无定向，圹域弛禁步。立石祀土神，牛羊任颠仆。

杳杳青郊迥，萧萧白杨暮。巫阳讵可招，冥漠谁当愬。

前身已茫昧，曷解辨冥趣。且置蒙庄说，枕髅聊待寤。
偈颂二十五首 其十八
释普岩（宋代）

季春渐暄，鸟啼花笑。恒沙数见闻觉知，悉皆了了。
桃李争妍
蒋伟（清代）

谁将明暗说灵根，总是东皇一样神。悟取老花禅里意，元同碧落隔江春。
越王楼
陆游（宋代）

上尽江边百尺楼，倚栏极目暮江秋。
未甘便作衰翁在，两脚犹堪蹋九州。
题光风霄月楼
方凤（宋代）

人间底处无风月，知用何时最佳绝。
芳播崇楼淑气浮，影涵古桂清辉发。
向来雅重无极翁，洒落襟怀与此同。
去之百世犹彷佛，宛见道貌匡庐中。
谁题品语黄太史，大书四字紫阳子。
今从建水得此本，如拾{滨左换虫}珠卷文绮。
携归八咏双溪州，晏然直与造化游。
无边妙处乃萃此，韪矣君家百尺楼。
同年赵左藏 其三
林希逸（宋代）

畴昔号宗英，嵚崎恨莫平。晚同蓍用数，早负榜中名。

握手虽疏阔，惊心隔死生。白头慈母在，遥想若为情。
满庭芳（次韵姚令威雪消）
史浩（宋代）

微霰疏飘，骄云轻簇，短檠黯淡笼纱。冷禁兰帐，清晓忽飞花。已是平芜步阔，那堪更、折竹如蓑。凭栏处，关心一叶，归兴渺无涯。

为瑞，已多少，适从狼子，来自龙沙。赖吾皇神武，薄海为家。尽扫腥风杀气，依然放、红日光华。回头看，山蹊水坞，缟带不随车。
长溪秋望
唐彦谦（唐代）

柳短莎长溪水流，雨微烟暝立溪头。

寒鸦闪闪前山去，杜曲黄昏独自愁。
送友人归山歌二首
王维（唐代）

〔离骚题作山中人〕
山寂寂兮无人。
又苍苍兮多木。
群龙兮兮朝。
君何为兮空谷。
文寡和兮思深。
道难知兮行独。
悦石上兮流泉。
与松间兮草屋。
入云中兮养鸡。
上山头兮抱犊。
神与枣兮如瓜。
虎卖杏兮收谷。
愧不才兮妨贤。
嫌既老兮贪禄。
誓解印兮相从。
何詹尹兮何（一作可）卜。
山中人兮欲归。
云冥冥兮雨霏霏。
水惊波兮翠菅靡。
白鹭忽兮翻飞。
君不可兮褰衣。
山万重兮一云。
混天地兮不分。
树［日奄］暧兮氛氲。
猿不见兮空闻。
忽山西兮夕阳。
见东（一作桔）皋兮远村。
平芜绿兮千里。
眇惆怅兮思君。
次韵玉汝
韩维（宋代）

浮生难得是华颠，美景能并属禁烟。
况值公庭多暇日，且欣农亩兆丰年。
曾裁酒量容杯斝，谓品歌声被管弦。
莫道老人无气力，能排万事付陶然。
恨
龙辅（宋代）

背人解素袜，裂断寄郎边。
须知销玉骨，无兴与金莲。
宝际窗前睡香
刘学箕（宋代）

瑞锦窠应对锦郎，谁将灵种到幽坊。
山深月冷梅花老，压尽群英是此香。
寿虞丞相 其一
员兴宗（宋代）

今年辅相得真儒，和气融融庆历初。一柱擎天隆庙社，三边无地著兵车。

功名入手归谈笑，操略随时自卷舒。万岁千秋臣主愿，未饶两纪说中书。
次尹彦回复来偶予他出用前韵招彦回
王灼（宋代）

往时倾盖友，前代涌泉孙。
肯念三年别，能来一语温。
岁华欺老大，功业付鲸髡。
直为诗篇好，扶藜日候门。
远游曲
王称（宋代）

蟭螟栖蚊睫，鲲鹏运天渊。看来小大各有适，人生出处同所然。

苏秦未佩六国印，一身落魄谁相问。相如去蜀谒武皇，高车四马生辉光。

以兹感慨慕昔人，起秣吾车膏吾轮。出门仰天发长笑，宁辞断梗随风尘。

朝趋枫陛谒明主，夕掌兰台作贵臣。自谓半生有奇遇，从閒因献甘泉赋。

雕虫小技何足誇，白日天光屡回顾。朝回敕赐飞龙驹，玉勒光辉骄道隅。

雕筵象几进绮食，不但醉饱同侏儒。君不见汉家主父宁久贫，买臣无复恒负薪。

当时妻子笑相薄，一朝四海来相亲。闵生寂寞困藜莠，荣期憔悴蒙埃尘。

请君试听远游曲，何必长为𤱶亩民。
春夜喜陈汝晦见过
戴表元（宋代）

乃翁治狱多阴德，之子论文有古风。
尊俎祗容吾党共，衣冠能得几家同。
书林有业何妨隐，徭籍无名莫怨穷。
百岁相期今夕意，赖君咳唾起诸童。
戊子三月望日自伊犁首途 其一
方士淦（清代）

龙沙春雨细，催我上征车。不觉星河远，偏惊岁月除。

生还万里客，胜读十年书。且喜传双鲤，先堪慰倚闾。
戏咏子舟画两竹两鸜鹆
黄庭坚（宋代）

风晴日暖摇双竹，竹间相语两鸜鹆。
鸜鹆之肉不可肴，人生不材果为福。
子舟之笔利如锥，千变万化皆天机。
未知笔下鸜鹆语，何似梦中胡蝶飞。
送伯严还金陵散原精舍
瞿鸿禨（清代）

举世共安托，怜君聊复归。悠悠大江水，历历故园扉。

雨砌花垂昼，风帘燕怯飞。渊明北窗下，犹有酒觞挥。
井陉
鲍桂星（清代）

万峰西来不可羁，天设岨崄厄塞之。镕金铸铁屹成壁，复道重关纷寘棋。

古城嵯峨白日晚，寒水呜咽东流悲。蓖山木叶飒飒风，疑是韩侯张鼓旗。
登广武古战场怀古
李白（唐代）

秦鹿奔野草，逐之若飞蓬。
项王气盖世，紫电明双瞳。
呼吸八千气，横行起江东。
赤精斩白帝，叱咤入关中。
两龙不并跃，五纬与天同。
楚灭无英图，汉兴有成功。
按剑清八极，归酣歌大风。
伊昔临广武，连兵决雌雄。
分我一杯羹，太皇乃汝翁。
战争有古迹，壁垒颓层穹。
猛虎啸洞壑，饥鹰鸣秋空。
翔云列晓阵，杀气赫长虹。
拨乱属豪圣，俗儒安可通。
沉湎呼竖子，狂言非至公。
抚掌黄河曲，嗤嗤阮嗣宗。
次韵答滑州梅龙图以诗酒见寄二首 其二
韩琦（宋代）

东郡何能抑上才，召书看即日边来。名醪价重诗篇好，㮰泛西园感遇杯。
雨后约雪湖游春二首仍前韵 其一
谢迁（明代）

未许春游独少年，老怀真爱杏花天。时临上巳宜修禊，地近蓬莱易集仙。

啼鸟野花行处好，清溪石磴坐来便。湖边不减山阴胜，拟为兰亭续旧篇。
暮秋怀闰师
魏野（宋代）

风清月白树红时，无奈重城隔闰师。
却羡潺湲阶下水，夜深流入白莲池。
好事近（黄州送君猷）
苏轼（宋代）

红粉莫悲啼，俯仰半年离别。看取雪堂坡下，老农夫凄切。

明年春水漾桃花，柳岸隘舟楫。从此满城歌吹，看黄州阗咽。
秋日即事四首 其三
吕本中（宋代）

簿书尘土乱蒙茸，无复江船万里风。卧听秋声满檐溜，不知墙下有梧桐。
次韵茂恭见寄
喻良能（宋代）

中书一挥千万言，有如水悬吕梁间。
奔逸绝尘不可及，蹇欲从梁良独难。
如君文字可华国，胡为犹在南湖侧。
樊川昌谷纵多才，欲以比君那可得。
君家红杏连白榆，似向君王得鉴湖。
水光溶溶浸山色，楼台上下如冰壶。
磬湖萧瑟逢秋令，男呻女吟贫非病。
阿奴碌碌仅自全，伯氏今亡嗟短命。
恨我不如大小山，徒尔思苦仍辞艰。
既无击钵挥毫敏，空愧诗筒数往还。
再和留守相公
文彦博（宋代）

蜗舍归来多闭户，貂冠挂了不留簪。每登丞相潭潭府，常憩西厢大隐庵。
西湖吴中允坟生芝草
赵抃（宋代）

中允寿龄尊，人亡德尚存。无根彼芝草，为瑞此松坟。

往行称乡井，遗荣付子孙。灵苗岂虚设，所应在高门。
应文监视刈穫有诗辄和一篇恐以一饱废学因而勉之
张纲（宋代）

杖藜何日下西畴，想见欣逢岁有秋。可但聚粮供腹饱，还应酿秫散眉愁。

决科伫看标金榜，得路终期侍玉楼。莫把光阴等闲弃，一朝清问要人酬。
水月洞
张自明（宋代）

癸水江头石似浮，银河影里月如钩。
无人弄杵看蟾兔，有客乘如访斗牛。
自古鹊桥传七日，何年桂子落三秋。
金轮待欲长无缺，玉斧仍须妙手修。
次韵朱羽代兼怀君任教授年兄二首 其一
周孚（宋代）

吴门南望水漫漫，拟欲高飞欠羽翰。老境思渠甚饥渴，尺书烦羽问平安。

自知谱牒俱冰氏，敢厌班资但虱官。它日相逢吾有约，秋霜侵鬓折腰难。
访何默甫文学读书山房何兼授徒
王慎中（明代）

一室间开向翠微，独谐幽意托垂帷。手中编绝缘披惯，舍后园荒为懒窥。

林木栖云阴讲席，山泉带雨涨书池。帐前弟子无休暇，共说身亲乐事师。
澎湖九日登高 其五
吴性诚（清代）

书剑萧然吏隐兼，因风落帽正无嫌。丹枫乌桕三山渺，碧海青天万里黏。

瑚长可知非网密，珠还未必是官廉。钓鳌莫下任公饵，向若徒惊白发添。
访鄮山周致尧时杨彦常乌性善蒋伯威陈子参军联句因次其韵
张仲深（元代）

红树风霜重，玄冬气候深。幽人喜还往，好客足期襟。

酒阵围诗垒，词锋逼羽林。江湖千古意，今日友朋心。
秋日过三元宫山馆听越尘道人弹琴
黄培芳（清代）

越冈之麓屋数椽，萧疏草树凉娟娟。青山一角横竹牖，残阳半壁闻风蝉。

高秋过此不忍去，道人招手何欢然。栖心早岁游物外，风姿俊爽神高骞。

道书愧我未曾读，石室且喜来谈玄。清琴妙得沈夫子，饭罢为我弹五弦。

平沙古调最清越，恍惚雁落凉风天。迟回更奏汉宫秋，和平幽怨情意传。

闻师正有罗浮兴，抱琴好坐飞云巅。黄龙白鹤在眼前，琪花瑶草纷岩边。

石楼三更日已县，铁桥缥缈来群仙。此时左顾白玉蟾，右挹葛稚川，何必海上呼成连。

嗟余安得蹑屐从师往，四百峰头吹笛眠。
鼎池
刘敞（宋代）

丹成鸡犬去，鼎在陵谷迁。惟有千年鹤，时来浴水边。
应身
释正觉（宋代）

双六盘中信彩赢，风行草偃月弯晴。
拦街截巷憨皮袋，弥勒何时不下生。
谢安游东山图
吴宽（明代）

东山高卧如龙蟠，天下苍生望谢安。徵书再下翻然起，五十不妨初作官。

征西将军姓桓者，致我胡为居幕下。新亭狎视犹小儿，流汗何人面如赭。

北兵百万次淮淝，别墅与客方围棋。捷书已至未终局，江上阿玄班捷师。

高怀磊落多长技，谁识向来游戏事。后世风流强慕之，登山也复携歌妓。
送曾谹父还朝十首
曹勋（宋代）

故家门地少相传，公独翘翘朝墨仙。
五两诗章蔼天禄，看同勋业映青编。
春词五首 其二
释德洪（宋代）

春到梅梢雪未知，横斜初见过墙枝。暗香愁绝无人问，一再风前月上时。
翠玉楼晚雨
文天祥（宋代）

晚楼一曲转梅花，官事无我报放衙。
林木蔽亏烟断续，江流曲折雨横斜。
年华冉冉风前影，岁莫悠悠客里家。
一雁近从沙觜落，更饶片雪入天涯。
送王太祝
司马光（宋代）

百里驩迎新令贤，儒经吏术尽家传。天开岭阜竦双阙，地杂桑麻隘一川。

锦雉驯飞春陌上，雪凫高去夕岚边。长才久屈君无限，所惜斯民受赐偏。
娄彦发参政寿诗
楼钥（宋代）

青宫册宝盛朝章，玉佩珠旒照日光。
储寀久资三善得，生朝相去半旬强。
五千余卷学尤富，一百省年身更康。
都省先曾同举酒，贡闱最喜又传觞。
易逢皓齿令歌曲，难值严更听惊场。
庆事鼎来真可卜，祝公黄发相虞唐。
猿獐图
方回（元代）

西征君子化为猿，似觉獐头未足伦。
叫月三声万松外，可能浅草走平原。
送一老住庐山归宗
楼钥（宋代）

啐啄同时不偶然，史君提起正当年。
向来闹市难行道，今日人天听说禅。
曹使君置酒石桥山用肉字韵作诗见招不果往复
毛滂（宋代）

玻璃瓶中新压玉，趋脍腥唇脯麟肉。
紫丝步障破烟霏，饴鼎灼炊千蜡烛。
山英饩公却薄相，木兰坠露和秋菊。
此公骨秀气欲仙，石室名深三十六。
端知仁祖有胜致，岂比彦伦徙隽俗。
速成收熊轼屏旌牙，细步云梯上岩腹。
局畔虽无斧柯烂，林间恐有蟠桃熟。
素书自愧无因缘，蕙路难陪踏芬郁。
南山食蕨得我专，东山携妓唯公独。
他年丘壑定参差，小留莫遣归心簇。
相对行厨洗玉盘，松花自煮颜家粥。
古意
王昌龄（唐代）

桃花四面发，桃叶一枝开。
欲暮黄鹂啭，伤心玉镜台。
清筝向明月，半夜春风来。
采药朱使见访山中
区大相（明代）

独坐空山晚，长吟碧草春。忽传采药使，来访入林人。

朋酒聊开径，方书共拂尘。悠悠京洛事，疑是梦中身。
题林监税渔乡小楼
陈造（宋代）

半是蜚轩半是楼，主人雅趣寄沧洲。
晨霞莫霭纷浓淡，越舶翻樯阅去留。
徙倚想君舒醉眼，从容须我掉吟头。
病来止酒便高卧，几梦烟波没白鸥。
把酒思闲事二首
白居易（唐代）

把酒思闲事，春愁谁最深。乞钱羁客面，落第举人心。

月下低眉立，灯前抱膝吟。凭君劝一醉，胜与万黄金。

把酒思闲事，春娇何处多。试鞍新白马，弄镜小青娥。

掌上初教舞，花前欲按歌。凭君劝一醉，劝了问如何。
金陵杂兴二百首
苏泂（宋代）

白沙翠竹长干寺，绿水朱楼白下城。
燕子飞来春又晚，去年曾此看清明。
三月二十一日集海云鸿庆院
宋祁（宋代）

地胜祠仍古，春馀物遍华。
山云时抱石，佛雨不萎花。
岭挟楼梯峻，岩牵殿墄斜。
淙溪杂环佩，怪蔓走龙蛇。
供坐僧飞钵，香园客戏沙。
吾游真草草，深意负青霞。
高太孺人挽章太史昆崙母也
于慎行（明代）

北堂典训旧知名，东观图书已勒成。自有龙章貤上苑，谁教鹤勒返瑶京。

霜飘楚峡玄猿泪，月暗巴江杜宇声。归路凄凉无限恨，微吟不似赋西征。
题张穆之画猕猴挂藤图歌
梁佩兰（清代）

张公少年好画马，用笔不在韩干下。画鹰或作乌尾讹，一时好事传宣和。

此幅猕猴更希有，我惊见之不离手。深山古崖霜气严，石壁洗出峰棱尖。

枯树萧萧古藤罥，藤丝坠处风吹乱。二猴连臂学挂藤，一猴挽藤身精能。

回头侧面纷相向，性情总在藤丝上。疑是巴南峡口来，吟时莫遣骚人哀。

又疑逼近黄陵庙，斑竹琮琤鹧鸪叫。我为作歌称神奇，真宰所造人能之。

张公答云安用此，此曹跳踯聊为尔。
田园杂兴 其一
沈谨学（清代）

野草散轻烟，柔桑翳朝日。牧童无杂事，起即驱牛出。

牛牧日以肥，乃思用尔力。
丁未春五首
刘克庄（宋代）

朝领诸儒上木天，夕同野老话茅椽。
何须支枕思残梦，宫锦渔簑总偶然。
宴瑶池（神仙词）
奚岊（宋代）

紫鸾飞舞，又东华宴罢，归步凝碧。缥缈天风吹送睡，冷冷佩声清逸。表童两两，争笑捻、琪花半折。羽衣寒露香披，翠幢珠辂去云疾。

西真还又传帝敕。霞城检校，问学仙消息。玉府高寒，有不老丹容，自然琼液。人间尘梦，应误认、烟痕雾迹。洞云依约开时，丹华飞素白。
再用才子富文华校雠天禄阁韵赠周教授
陈造（宋代）

仙人藤阴梦，金骨窖黄埃。
当年晁张双，缩手推其才。
陈编且千载，万蛰听春雷。
偕公闲吊古，文游但荒台。
四月二十三日作二首 其一
陆游（宋代）

飐飐荷离水，翩翩燕出巢。苔添雨后晕，笋放露中梢。

世路千重浪，生涯一把茅。款门僧亦绝，无句鍊推敲。
再次韵奉送禹钦且坚再来之约 其二
李之仪（宋代）

相逢怀抱各全开，蔚结才舒倏又来。倾倒已辜将进酒，追随休赋上林回。

临分莫作楚愁叹，故事须询河朔杯。看取滁翁宜自警，空将遗恨感苏梅。
得伍国开书寄答兼讯有开
李孙宸（明代）

三秋一别各参商，燕去鸿来路渺茫。双鲤见遗中有素，长河欲渡恨无梁。

竹林妒尔还高卧，宦味怜予已厌尝。闻道惠连诗更好，春来曾几梦池塘。
艮岳百咏 海棠川
李质（唐代）

清明时候暖风吹，叶暗花明满目开。石在剑门犹北向，锦江春色亦须来。
城山拜林艾轩
方公权（宋代）

履斋早岁及朱门，末后通家得艾轩。
德义远从王父父，典刑愧艾外孙孙。
世无前辈吾安仰，师有传人道始尊。
欲问先生游历处，庭前老树或能言。
盆菊盛开有一本而异色者绚彩呈妍各极其致可以人而不如花乎赋此以示九弟
孙思敬（清代）

偶玩庭阶菊，浑于种或差。同根偏异质，吐彩焕奇葩。

元气中和抱，深工造物加。相看须努力，各自爱芳华。
甲戌服阕北上舟次瓜步
屠粹忠（清代）

饭后徐徐摩腹行，舟中淡淡觉心清。潮因雨过添流急，帆为囊心带月轻。

乡梦已随红叶去，余哀犹傍白云生。猜知客久沙鸥熟，既去还来似有情。
送时暹避难适荆南
钱起（唐代）

三叹把离袂，七哀深我情。云天愁远别，豺虎拥前程。

驻马恋携手，隔河闻哭声。相思昏若梦，泪眼几时明。
华山畿四首 其三
余睦（明代）

华山畿，良可哀，君死侬生奚可哉。愿言玉匣为侬开，与君一处埋蒿莱。
碓磨寨
陈师道（宋代）

以人为食杀为戏，自昔无闻尔所先。
信有亡身一言尽，独能遗臭万人传。
寒夜
谢淞洲（清代）

含泪别乡人，翻然作游子。枕上听猿啼，家乡五千里。
颂古
释智愚（宋代）

赵州八十方行脚，虚常八十再住山。
别有一机恢佛租，九重城里动龙颜。
见山中结草为舍者
刘崧（元代）

结草为寮石作床，和云和月卷衣裳。秋风华屋成尘土，却望青山是故乡。
诸禅人散灰 其四
释怀深（宋代）

衲僧才遇丙丁村，便作霜花骨一盆。火后始知梁不坏，翻身跳出是非门。
送谭八之桂林
王昌龄（唐代）

客心仍在楚，江馆复临湘。
别意猿鸟外，天寒桂水长。
代书寄张次律二首 其二
赵蕃（宋代）

闻道浮家历上塘，寒山钟接洞庭霜。是中佳句知多少，傥有书来幸不忘。
再过超然台赠太守霍翔
苏轼（宋代）

昔饮雩泉别常山，天寒岁在龙蛇间。
山中儿童拍手笑，问我西去何当还。
十年不赴竹马约，扁舟独与渔蓑闲。
重来父老喜我在，扶挈老幼相遮攀。
当时襁褓皆七尺，而我安得留朱颜。
问今太守为谁欤，护羌充国鬓未斑。
（翔自言在熙河作屯田有功。
）躬持牛酒劳行役，无复杞菊嘲寒悭。
超然置酒寻旧迹，尚有诗赋镵坚顽。
孤云落日在马耳，照耀金碧开烟鬟。
邞淇自古北流水，跳波下濑鸣玦环。
愿公谈笑作石埭，坐使城郭生溪湾。
踏莎行（三月二十日元择旬会）
郭应祥（宋代）

骤暖忽寒，送春迎夏。金沙过了酴醿谢。漏声款款日偏长，奇峰历历云如画。

幸有杯觞，堪同保社。棋如飞雹晴空下。六人酬唱已成编，他年遂水留佳话。
小池
释行海（宋代）

白绵飞尽绿丝深，无数鱼儿聚藻阴。
日夜潺湲声不断，分明一片伯牙心。
和尧峰泉老 偃盖松
释怀深（宋代）

寒松门底如张盖，招引嘉宾眼倍青。方丈老人迎送少，未应因汝下幽庭。
端午内中帖子词·太上皇后阁
王珪（宋代）

两仪坤载厚，四海母仪深。
愿上菖花酒，年年圣子心。
南海苦雨，寄赠王四侍御
杨衡（唐代）

炎风杂海气，暑雨每成霖。涂泥亲杖屦，苔藓渍衣襟。

念近剧怀远，涉浅定知深。暗沟夜滴滴，荒庭昼霪霪。

折简展离旷，理径俟招寻。处阴诚多惨，况乃触隅禽。
泥溪
洪咨夔（宋代）

左计来行险，强名为爱奇。
一家川（三个若）苴，三顿豆离萁。
压架龙门石，撑囊剑阁诗。
扁舟归计足，不问鹤和龟。
天冠山同诸学士为祝丹阳赋
杜本（元代）

凿石通泉脉，铸鼎鍊丹砂。丹成骑鹤去，满地生云霞。
临平道赠同舟人
皇甫冉（唐代）

远山谁辨江南北，长路空随树浅深。

流荡飘飖此何极，唯应行客共知心。
别谢彦国相公三首 其三
邵雍（宋代）

尝走狂诗到座前，座前仍是洞中仙。无涯风月供才思，清润何人敢比肩。
桃花行
伍瑞隆（明代）

春风渐暖春日长，夭桃片片生花光。随风千枝拂画梁，酡颜映日红相当。

含情敛态出艳阳，飘然一树临金塘。亭亭袅袅遥相望，朱为衣兮绿为裳。

红楼珠箔凝芬芳，恍如秦月明新妆。盈盈晓露淡含香，霏微入户闻中堂。

临漪弄影纷纵横，高者若俯低者昂。灼如静女晴当窗，婉如游丝动高杨。

千朵万朵压东墙，忽然如雨吹流黄。有鸟有鸟鸣且翔，娟娟拂羽含宫商。

飞去飞来大树傍，蹴枝啄花何飘飏。柔条密蕾不自防，轻盈历乱牵我肠。

愿言千载无相忘，欢乐秾华殊未央。
己巳避寇将适羊城舟抵桂华兵阻未达用李嘉祐京口旅泊诗首句发引率成十首 其四
韩殷（明代）

移家避寇逐行舟，野水无情处处流。人世几回伤往事，愁心一倍长离忧。

山中夜度空江水，石室烟涵古桂秋。惆怅此时频送目，蓼花凄冷露花浮。
题赵康州石声编后
郭祥正（宋代）

一贼鸣铜鼓，孤城陨使星。形骸糜矢石，忠义贯丹青。

皎皎张巡传，新新李子铭。吾诗愧涓滴，何以助南溟。
破阵子·四十年来家国
李煜（五代）

四十年来家国，三千里地山河。凤阁龙楼连霄汉，玉树琼枝作烟萝，几曾识干戈？
一旦归为臣虏，沈腰潘鬓消磨。最是仓皇辞庙日，教坊犹奏别离歌，垂泪对宫娥。
题郭麟灵芬馆图 其三
张镠（清代）

铁网沈沧海，珊瑚屡见遗。狂应难免俗，术自不逢时。

歌哭皆天性，文章亦我躅。平生慕遐躅，谁寄草堂赀。
摸鱼儿（寿觉非居士）
葛长庚（宋代）

雨肥梅、亭台初夏。昙花开向前夜。纯阳鹤会先三日，何处神仙降驾。知得也。□□是、西山彭抗来胎化。平生性野。自倒指今年，七旬有六，使节半天下。

焚金兽，毋惜满斟玉斝。儿孙况又潇洒。公今骨相如松在，一掬精神堪画。于今且。□□炼、金丹成了为凭藉。归心莲社。便做得乃翁，年登八百，未是寿长者。
登西楼怀汤损之
陈允平（宋代）

杨柳飘飘春思长，绿桥流水绕宫墙。
碧云望断空回首，一半阑干无夕阳。
咏怀五首 其一
李时行（明代）

涉世寡所谐，雅志在丘壑。投簪归青山，守拙甘寂寞。

稍拟汉阴钓，还寻鹿门乐。当春理东畬，及秋事躬穫。

暇日呼友朋，烟萝成野酌。巨觥交劝酬，清讴间谐谑。

忘形穹壤间，矫首同飞跃。黄鹄摩青霄，陋彼燕与雀。

永结逍遥游，已矣谢羁缚。
别太卿
姜特立（宋代）

我来菊始华，我去菊方好。
主人远招客，欢意不草草。
投辖陈陈公，哦诗杜陵老。
不忧垂橐归，珠玑已盈抱。
天宠忽鼎来，拥旄行就道。
贤侯借辉光，春风发枯槁。
醉眠亭三首
韩宗文（宋代）

得酒休论饮得仙，醉中遗物为神全。
世閒反覆无穷事，吏部难忘抱瓮眠。
梅花
李石（宋代）

零落孤根玉雪团，天孙剪月试天寒。
凡间讳白骄红紫，却把梅花作杏看。
环山楼为陈太仆瑞卿作
吴俨（明代）

滁阳新起见京楼，楼外青山绕四周。春意自催禽鸟乐，浮云不记古今愁。

树笼月色千家暝，松度风声万壑秋。莫道诸峰能掩闭，举头西望是皇州。
思家
俞允若（清代）

眼前烽火满乡关，镇日思家鬓渐斑。昨夜二更明月里，断鸿衔梦上君山。
寄德莹弟二首
王炎（宋代）

洞庭秋水望中天，侧目飞鸿断复连。
得句信知神入梦，浇愁不惯酒中仙。
秋风白发欺来日，夜雨青灯忆往年。
用拙不妨消息好，关山明月两茫然。
百丈山六咏 其六 瀑布
朱熹（宋代）

巅崖出飞泉，百尺散风雨。空质丽晴晖，龙鸾共掀舞。
十样花 其五
李弥逊（宋代）

陌上风光浓处。最是海棠风措。翠袖衬轻红，盈盈泪，怨春去。

黄昏微带雨。
己亥杂诗 其一二九
龚自珍（清代）

陶潜诗喜说荆轲，想见停云发浩歌。吟到恩雠心事涌，江湖侠骨恐无多。
和葛德裕别后用旧韵见寄
王庭圭（宋代）

渝川咫尺如千里，千里犹堪鸡黍期。旋滴银槽将进酒，细倾金黍倒垂卮。

闲为洛下诸生咏，突过黄初数子诗。阿吉想能骑竹马，凤雏低映碧梧枝。
陈顺之灵壁石砚山
楼钥（宋代）

名画法书环四壁，中有米家真宝石。
群峰森耸外涧流，他物虽奇敢争席。
旧属半山老仙人，佛印乞之如乞邻。
阿章有力负之走，一时攘取成纷纶。
此石天然非琢磨，是时有水生岩阿。
至今研池尚余润，岁月既久惜不多。
几年徒见士夫说，一旦喜看形偃月。
傍连玉立两於菟，主人照映冰壶澈。
陈侯之富可敌国，会有宝光惊四塞。
呼童吸尽研中水，更为轻翻玩奇刻。
不堪回首江南李，空唱多愁似春水。
不如此石千载传，玉砌雕新装等糠秕。
宝晋得之真不易，身后宁知亦轻弃。
只今传玩知几人，当日琐窗空自秘。
端歙争名南北部，勿向雷门扬布鼓。
相台渴瓦更不须，只合觚稜荫风雨。
邯郸道中夜行阻风
邓忠臣（宋代）

欲泻悬河雨，先号拔木风。
问津龙吠处，觅路霓光中。
徙御忧群盗，儿童笑拙翁。
当知步兵哭，初不为途穷。
禅人写师顶相求赞 其二
释师观（宋代）

禅不参，道不学，个样村僧唱喏也。错错，一段风光无处著。
和士特南浦诗
刘子翚（宋代）

羽檄分兵控上流，时传烽火过邻州。
楼船半渡旌旗晓，胡马欲来江汉秋。
淝水投鞭真流语，幄中借箸有奇谋。
吾儒雅有康时意，不把诗轻万户侯。
野望
李沂（清代）

风卷蓬根野日昏，含凄倚杖望孤村。
村中昨夜逃亡尽，还有催租吏打门。
读四皓传
黄大受（宋代）

白云茫茫歌紫芝，人间无路瞻龙眉。
太子介使招忽往，高祖问省心先知。
翁身商山名八极，此时不出汉事危。
敢可惜双足汉鼎，非私刘氏私黔黎。
欠呵千年橘中棋，华阴堕驴者为谁。
和黄云甫韵
陈普（宋代）

志欲钻研探本原，圣言争柰远如天。爬沙愧我迟而钝，穿石输君敏且专。

方识立身须广大，也知去道每轻儇。若将中正在正鹄，砥镞磨锋必入旃。
送刘芳之入蜀
孙蕡（明代）

峨眉西上穆陵关，犹似帘栊响佩环。华月高秋沉楚馆，彩云清晓散巫山。

鸾衿寄恨今宵永，锦字传情几日还。惆怅风前花落尽，相思惟有泪潸潸。
次韵戴成叔
陈著（宋代）

青山如有期，佳处故当屋。
山势西南来，发冈自岷蜀。
其下生伟人，自反常自缩。
达观万物表，山界归一粟。
皇后閤端午帖子 其一
胡宿（宋代）

川馆亲蚕后，宫房献茧初。香缯争点画，綵缕竞垂舒。
题桂未谷明府戴花骑象图赠桂生朴堂
冯云鹏（清代）

桂氏之祖秦博士，先生乃更穷经史。一官万里赴滇南，十载永平贫且死。

经济以外惟著书，神冷风凄余故纸。对此插花骑象图，先生未死精神舒。

高踞象背花满鬓，蛮女拥仗行吹竽。两峤说鬼画鬼趣，此更奇丽人间无。

嗟哉先生嗜金石，予愧同心未相识。展卷不厌反覆看，似共老菭对晨夕。

读君札朴诵君诗，汉魏六朝争雄奇。东晋直寻爨君墓，南诏亲模德化碑。

温经揽古俱超绝，幸有慈孙光阀阅。迩来负笈从予游，摛藻扬华艳云月。

先生骑象尔乘骢，后先相逐遥相从。他日扬鞭归阙里，顾影犹传乃祖风。
栖贤三峡桥次南康守晏德基韵
王之望（宋代）

古寺深藏紫翠间，清风夹道凛苍官。
千寻秋色岩峦净，十里雷声涧谷寒。
此去洗心应少累，从来蓄眼未经看。
使君健笔题佳句，一首新诗倒醉澜。
闻永叔复馆因以寄贺
梅尧臣（宋代）

东方有铩禽，已喜羽翰插。
重来金马门，莫忘黄白峡。
黄牛无冬春，远水生鳞甲。
今非昔日忧，贺酒特新压。
戏柬德久
韩淲（宋代）

天与诗人月一轮，楼高偏照镜中尘。夜凉翠袖翩翩处，应问行藏独倚身。
清平乐·繁华敢望
刘敏中（元代）

繁华敢望。自喜清贫状。老屋三间空荡荡。几册闲书架上。客来或问中庵。平生虎穴曾探。隐几悠然不答，窗间笑指山岚。
周子静示诗卷 其二
韩淲（宋代）

陆羽泉头忻考德，林逋湖面得敦诗。交情未觉非前日，雅道那知又一时。

逼塞古今空上下，凄凉人物易推移。申言保社吾何敢，但惜中含屈宋姿。
奉和郎中游仙岩四瀑布寄包秘监李吏部赵婺州中丞齐处州谏议十四韵
李缜（唐代）

符守分圭组，放情在丘峦。悠然造云族，忽尔登天坛。

求古理方造，玩奇物不殚。晴光散崖壁，瑞气生芝兰。

中有四瀑水，奔流状千般。风云隐岩底，雨雪霏林端。

晶晶含古色，飕飕引晨寒。澄潭见猿饮，潜穴知龙盘。

坐憩苔石遍，仰窥杉桂攒。幽蹊创高躅，灵药馀仙飧。

携赏喜康乐，示文惊建安。缣缃炳珠宝，中外贻同官。

末调亦何为，辄陪高唱难。惭非御徒者，还得依门栏。
奉和鲁望白菊
皮日休（唐代）

已过重阳半月天，琅华千点照寒烟。蕊香亦似浮金靥，

花样还如镂玉钱。玩影冯妃堪比艳，炼形萧史好争妍。

无由擿向牙箱里，飞上方诸赠列仙。
冯庵先生日成数诗辄呼予视之 其三
林旭（清代）

随舟芍药伴诗翁，更盗荼蘼阳虎东。冷淡生涯人四个，谁家翠幕覆重重。
水龙吟 次韵程仪父荷花
赵孟頫（元代）

凌波罗袜生尘，翠旌孔盖凝朝露。仙风道骨，生香真色，人间谁妒。

伫立无言，长疑遗世，飘然轻举。笑阳台梦里，朝朝暮暮，为云又还为雨。

狼藉红衣脱尽，羡芳魂不埋黄土。涉江径去，采菱拾翠，携俦啸侣。

宝玦空悬，明珰偷解，相逢洛浦。正临风歌断，一双翡翠，背人飞去。
自题像
黄巢（唐代）

记得当年草上飞，铁衣著尽著僧衣。
天津桥上无人识，独倚栏干看落晖。
释老六言十首
刘克庄（宋代）

今无寻师重趼，古有求人宿舂。
道在青牛关外，经来白马寺中。
浣溪沙
晏几道（宋代）

二月和风到碧城，
万条千缕绿相迎。
舞烟眠雨过清明。
妆镜巧眉偷叶样，
歌楼妍曲借枝名。
晚秋霜霰莫无情。
题赵昌父山居八咏 其四 两峰堂
杨万里（宋代）

踏得草鞋穿，行得汗脚损。却换一枝藤，拄到双玉笋。
月夜赴郡会归辗 其三
徐鹿卿（宋代）

连云峙华屋，东隅满荆棘。延缘耗地利，狼藉窥空壁。

一朝火燎原，根枝荡无迹。蔓除亦可喜，火烈忧转剧。
芗林五十咏·碧芦淙
杨万里（宋代）

春笋肥堪菜，秋花暖可毡。
何须双野鸭，屏上五湖天。
如梦令 春闺
归淑芬（明代）

数日珠帘慵捲。槛外初来新燕。绣袂倚朱栏，春暖风吹人倦。

人倦。人倦。且向海棠消遣。
送路拯北游
李覯（宋代）

六月地欲赤，驱车河朔行。
王师备戎羯，游子念功名。
尽识山川险，深穷彼我情。
归来具对奏，直上请长缨。
江城子　春日感旧
沈谦（清代）

玉楼深雨湿兰荃。记当年。倚香肩。髻坠偏荷，铖戴夜飞蝉。

白日泥人常自病，和泪语，最堪怜。

愁魂落瘗荒原。草如烟。听啼鹃。剩粉残脂，寄不到黄泉。

万缕千丝江畔柳，都学我，恨绵绵。
晁叔用得古镜二一以遗法一上人澄澈可爱底水隐然蜃楼突起又作杯渡禅师像
吕本中（宋代）

晁郎高居卧冰雪，得此悬空两秋月。已将屋角倒魑魅，更与人间洗炎热。

一月团团如扇面，一月菱花光掣电。怜君囊中一物无，意欲分君托方便。

菱花入袖世莫识，空堂夜留疏雨滴。天生宝气有期会，复恐藏去终无益。

君行万里寻剑术，山精唤君君莫出。寒泉百尺傍枮树，狡兔九月投霜鹘。

未须潘谓苦哦诗，或自苏公识神物。下有禅和不笑人，须君一照蛟龙窟。
运使王举元兵部因谈道惠诗次韵
赵抃（宋代）

初穷文字作阶缘，若得嘉鱼即弃筌。堪笑蚊蝇惊八月，岂知龟弃寿千年。

无心是处非关境，有命由来不在天。自古君臣悉功行，不然终未到神仙。
颂
魏二翁（宋代）

我今入山，避此嚣烦。
卫以卒史，聘以达官。
岂易我乐，物外靖闲。
养真存气，七返九还。
金丹既就，遂陟仙坛。
蓬莱绛阙，玉户金关。
有能学我，云路非难。
和友兰三姊留别韵 其一
那逊兰保（清代）

怕君车马去吾门，握手依依怆别魂。此后相思应入梦，只愁梦醒了无痕。
钓船笛 其三 蓑衣
龚翔麟（清代）

最爱绿茸茸，雨洗一番添翠。转过荻苗青处，远看来无二。

眠云过月不知年，稳着几曾敝。却笑制荷衣客，触西风先碎。
喜雨望巴罗二山
罗点（宋代）

叔元不冠椎两髽，萦青绾绿如堆鸦。
{上髟下监}鬖远望毛堆古，日日惟闻餐暮霞。
吾家公远更清绝，带眼不穿衣不结。
好风吹袂任飘摇，夜夜惟闻弄明月。
餐霞弄月固不恶，不道农田布龟灼。
令君盛服道民苦，偃然袒裼犹不怍。
敬持此意款浮丘，浮丘乃与令同忧。
急呼风马驾云车，二仙方觉裸裎羞。
旋加冠巾更束带，一见浮丘望尘拜。
便将凶岁变丰年，谈知之间作滂霈。
油云虽出南北峰，开端实自浮丘翁。
浮丘诗家老仙伯，故知忧国愿年丰。
邦人一饱谁所赐，父应诏子兄诏弟。
若还此雨后五日，将见索汝枯鱼肆。
秋怀
释文珦（宋代）

西风吹客襟，客正白头吟。
无复欢娱意，惟伤迟暮心。
饱虹明远浦，饥鹘下荒林。
日月不相贷，人生那易禁。
减字木兰花
冯鼎位（宋代）

长亭凄绝，去岁伤秋曾送别。杨柳湾头，一曲烟波一曲愁。

高城何许，正在归鸿欲没处。满袖西风，人倚朱阑第几重。
效涉江采芙蓉
郑经（明代）

琼蕊何峨峨，郁彼山之阿。采采盈怀袖，郁郁思谁何。

怅望故闾里，冷冷归云过。归云不寄音，踯躅发悲歌。
舟中不寝奉怀齐安潘大临蕲春林敏功
谢逸（宋代）

病夫不寐百忧集，起视斗柄东南倾。山林畏隹万壑笑，天地黯惨孤舟横。

此身老矣几寒暑，四海茫然谁弟兄。江西米贵斗三百，好去淮南访友生。
别邦求
李正民（宋代）

流落天涯见友生，笑谈宛似旧宣城。春愁黯黯浑无奈，别恨绵绵谁与平。

胶漆久要前日契，风霜不改故人情。三年留滞羁怀恶，且向云间跨海鲸。
送英公大师归终南
卢岳（宋代）

拟息游方兴，萝龛近翠微。几程劳夜梦，一锡向秋归。

月彩笼清磬，岚光润紫衣。重寻溪上路，枫叶下岩扉。
与高大夫游盘山歌
王世贞（明代）

高侯挟我游盘山，下盘已见凌大荒。一峰长悬辽海色，千涧暗发松花香。

寒流触磴挂玉乳，老桧破石垂青裳。虎豹盘挐斗屈强，虬龙甲鬣森开张。

芒鞋恍蹑元气度，竹榼欲借春云装。行穷杳霭径将绝，忽有钟声来上方。

排空独创舍利塔，凿壁更筑支公房。我疲足力欲就枕，高侯贾勇不可当。

俯看群山一培塿，榆关铁岭横苍茫。建牙吹角浩无际，飞刍转饷遥相望。

天门绝顶仅咫尺，安得送侯北斗傍。坐挥如意夺敌胆，万马不敢骄秋霜。

野夫饱弄兹山色，何似日作尚书郎。
上岑水岭二首
杨万里（宋代）

危峰上面更危峰，特地无梯上碧空。
遥望白云生绝顶，如今身在白云中。
蒋丞相
岳珂（宋代）

仕遭时，相真主。材之充，泽斯普。以端逸，御妍妩。谅予言，法当取。
游圭峰二十首 其二 玉台寺
李之世（明代）

宝刹开灵境，慈云护法堂。僧閒不扫地，客到但焚香。

塔影澄秋霁，松阴散晚凉。悠然息尘想，随意礼空王。
枫林
李应熙（清代）

一壑秋容瘦，霜天半欲红。远郊分野色，病叶怯高风。

与影飘寒藻，将心托塞鸿。日斜频俯首，生意感飞蓬。
和颜长官百咏·边庭
朱继芳（宋代）

角声吹裂肺肝愁，说与将军莫逗留。
男子生当侯万里，死判马革海西头。
双清堂诗为石民瞻赋
俞德邻（宋代）

黄尘没马腹，洪涛喷鹢首。是身如转蓬，随风任飞走。

归来丘壑中，高袖拄笏手。床头一束书，壁下一壶酒。

暴背对青山，杖藜从白叟。乃知羲皇上，何尝离北牖。

民瞻真可人，青岁纡墨绶。一朝拂衣去，归种彭泽柳。

萧然林下意，今无古或有。富贵等浮云，斯须变苍狗。

终南政自佳，不作捷径不。仁者赠以言，立名要不朽。
送同寮李簿病免
谢与思（明代）

赋就归来柰别何，浣溪秋色入骊歌。三年节操经冰雪，一病身名付薜萝。

按剑每拚知己少，拥途尤自野人多。故山北望千馀里，此去县知水不波。
饮陈尚书年兄莲水园
卢梦阳（明代）

白莲池上水溶溶，秋晚篱花放几重。黑发还家谁更早，清尊留客独相从。

城边第宅开三径，竹里烟云露一峰。十载追陪难间阔，深杯时听月明钟。
送王鸾同知回凤翔 其二
朱诚泳（明代）

风流别驾一诗人，几度乘车过渭滨。见说年来劳抚字，冰壶秋月迥无尘。
野菊
蒋莼（清代）

秋风开近野人庐，贴地斑斑任卷舒。莫厌草茅风味淡，寄人篱下又何如？
题济胜七物·六钉鞋
陈造（宋代）

几步山间属雨馀，徐行犹可当安舆。
计功高出芒鞋上，傍险冲泥得屡书。
观日本绳妓跑马歌
苏镜潭（清代）

铜环络鼓声鼕鼕，斜街列幕千炬红。有美一人短妆束，蛮靴秃炬娇玲珑。

五花璀璨红丝绦，欻然崷崒胡青骢。万人空巷神色竦，绝技远致东海东。

矫如公孙舞剑器，疾如越女刺猿公。侧如大漠盘饥隼，回似洛浦翩惊鸿。

霜蹄蹴蹋乱寒雾，玉佩叮当来天风。冰肌腻粉益妩媚，盈盈秋水回双瞳。

须臾忽作散花舞，使我神眩心忧忡。筝琶幽调一时寂，屹立不动如山容。

参鸾驾虬何足数，湘灵凝怨云和降。古来木兰从军曲，千里明驼汗血功。

隐娘黑卫迢迢去，挟弹夫婿真乘龙。美人名马俱卓越，巾帼乃有此英雄。

长歌为我一纵辔，入门吐气如长虹。
代州冯氏园亭赋呈主人杨冯甥舅 其一
屈大均（明代）

叠嶂纷苍翠，随云渡水来。芙蕖方伯沼，杨柳尚书台。

试马分金埒，流莺送玉杯。主人挟丝管，更欲画船开。
第四十五问法身宝颂
释义青（宋代）

松生岩畔鹤停稳，凤出丹山鸾并群。

面壁尚亏庵外事，净名何苦太言论。
题灵洞路
范端臣（宋代）

傍溪多立石，迳转特勾衣。
云兼晚色至，叶带秋声飞。
孤鹭忽惊去，片云明残晖。
一日归行
王安石（宋代）

贱贫奔走食与衣，百日奔走一日归。
平生欢意苦不尽，正欲老大相因依。
空房萧瑟施繐帷，青灯半夜哭声稀。
音容想像今何处，地下相逢果是非。
代春怨
刘方平（唐代）

朝日残莺伴妾啼，开帘只见草萋萋。
庭前时有东风入，杨柳千条尽向西。
满江红·东武会流杯亭
苏轼（宋代）

上巳日作。城南有坡，土色如丹，其下有堤，壅邞淇水入城。

东武城南，新堤固、涟漪初溢。隐隐遍、长林高阜，卧红堆碧。枝上残花吹尽也，与君更向江头觅。问向前、犹有几多春，三之一。
官里事，何时毕。风雨外，无多日。相将泛曲水，满城争出。君不见兰亭修禊事，当时坐上皆豪逸。到如今、修竹满山阴，空陈迹。
余得石山二座西南道李监场索之附海船归三山
曾丰（宋代）

长料负山人不多，眼中今失两嵯峨。
非渠偶有夸娥力，如我太行王屋何。
沁园春（再和）
李曾伯（宋代）

绮阁香销，玉砌梦残，凄凉旧台。对御沟红叶，一番木落，宫墙黄菊，几度花开。水溯岷源，山联吴会，目送征鸿安往哉。都休问，六朝人物，谁拙谁才。

平生衮衮烟埃。记匹马当年荆蜀淮。叹凋零殆尽，词源已竭，消磨未去，酒量犹恢。八跪蟹肥，四腮鲈美，客有可人招不来。油幢暇，凭栏一笑，相与传杯。
春日重游瓦官寺
苏民怀（明代）

烟雨满重城，晓策西南辔。寂寞凤凰台，凄清瓦官寺。

竹色净禅凤，葳蕤锁深翠。几树杏花红，馀英布初地。

高阁既虚明，层轩亦幽邃。老僧逢白头，共话前朝事。

刻画何年碑，上有升元字。午梵闻山钟，清贡修香糒。

一到空尘缘，再到空妄累。嘈嘈濯龙门，喧喧动车骑。

何似此中游，独往有深致。
将去归顺和乐天杭州二诗 其一
李宪乔（清代）

除官去未闲，且复三月留。喜与吏役疏，日共诸生游。

城西有古洞，廨东有新楼。晴昼及月夕，觞咏无时休。

柰当岁试期，诸生趋邕州。纷去如落叶，始觉孤树秋。

独有童氏子，经通行且修。能来同我居，对床置衾裯。

夜半读《楚骚》，镫闇风飕飕。因与论今古，掩卷涕泗流。

颇忆韩子语，君其张生俦。共言无倦听，晨坐尽更筹。

边隅得此士，宁复嗟夷犹。诗成寄诸生，底用商声讴。
京师得家书
袁凯（明代）

江水三千里，家书十五行。
行行无别语，只道早还乡。
续西园咏木芙蓉后十五韵 其七
成鹫（清代）

叶并秋葵怯早霜，花兼朝槿度斜阳。与君相去溪南北，红蓼苍葭各一方。
浣溪沙
杨慎（明代）

首夏偏宜淡薄妆。铜青衫子紫香囊。清歌一曲送霞觞。

罗袜凌波回洛浦，淡云轻雨拂高唐。纱厨今夜贺新凉。
宋宗庙登歌八首 其六 孝皇帝歌
佚名（隋代）

烝哉孝皇，齐圣广渊。发祥诞庆，景祚自天。德敷金石，道被管弦。

有命既集，徽风永宣。
村居杂咏 其二
陈维嵋（清代）

新雨长禾苗，老屋覆古瓦。耕罢牸牛间，横眠绿杨下。

今岁膏雨多，田水日日泻。农夫鼓腹游，桔槔可无假。

安稳庆西成，蜡腊酒堪把。
送仪提点西归
刘从益（金朝）

自断平生不问天，拂衣归去任吾年。五侯鲭饱无多味，九老图成又一传。

回首京华瞻日远，放怀乡社得天全。纶巾醉卧咸阳市，始信人间有散仙。
和檀香板
苏颂（宋代）

镂檀芬馥贯縚衺，击玉敲金一串花。
自与丽妃亲记曲，后来传玩几人家。
寄灵隐法座谛辉
查克建（清代）

冷泉亭上多年别，梦里清凉一径通。方丈帘垂花影外，法堂人散雨声中。

千山夜静香林月，万壑凉生竹阁风。敲罢木鱼僧退院，长廊惟见佛镫红。
送别
王昌龄（唐代）

春江愁送君，蕙草生氤氲。
醉后不能语，乡山雨纷纷。
久雨
李时勉（明代）

一月雨淋漓，山云拂户低。路岐泥没马，畎亩水平溪。

江上看涛涌，林间断鸟啼。新居无覆瓦，终夜竟何栖。
姨母李夫人墨竹二首
黄庭坚（宋代）

深闺静几试笔墨，白头腕中百斛力。
荣荣枯枯皆本色，悬之高堂风动壁。
清明日游太傅林亭
辛文房（元代）

隔水园林丞相宅，路人犹记种花时。
可怜总被风吹尽，不许游人折一枝。
金刚随机无尽颂·妙行无住分第四
释印肃（宋代）

只闻风击响，圆通销妄想。
旋汝倒闻机，直下分斤两。
正月五日以送伴借官侍宴集英殿十口号
杨万里（宋代）

太极重开万物新，绍熙天子宴群臣。
梨园好语君须听，玉历初攽第一春。
寄卢玉堂武子
赵汝腾（宋代）

建上文忠音响绝，尔来复说蔡翁卢。
君归南浦颜无怍，我老西翁道不孤。
空有寸心驰记室，绝无一字到中都。
吟成遣寄嗟何阔，开卷应嗤此叟迂。
幽居十二咏和鲁南 其五 扫径
顾璘（明代）

清心唯素月，满意祇苍苔。落叶时相妒，那能不扫开。
游再兴院
邓深（宋代）

山远平田阔，村深古寺幽。
屋头支老树，门面闯双流。
归翼碧天暮，寒蝉红叶秋。
瘦藤聊倚壁，胜处欲迟留。
己未正月十八日书事 其五
邵葆祺（清代）

二十年如梦，临期酒一尊。钱神空号癖，债帅几蒙恩。

因果惊狂衲，阎罗恫佞魂。九原逢介弟，相向更何言。
孙传师密学挽辞 其二
释道潜（宋代）

王畿初作邑，终日坐鸣弦。雅量能知变，平戎在未然。

裕陵俄识拔，鹏路遽腾骞。二十年间事，凄凉付逝川。
程广文先生德甫博学能文章用睚眦去其官郁郁不乐将北游淮楚以纾其志赋此壮之 其一
王世贞（明代）

贫有寒毡在，狂凭束卷誇。一官文自左，百感气仍加。

白雪人人耳，青山处处家。物情论且尽，吾意属烟霞。
故岁东园植竹喜今春方芳
宋庠（宋代）

几日霜根地，新年绿玉阴。
春来虽换叶，寒去转虚心。
乳节烟膏腻，空梢夕籁沈。
何时殊实老，留遗九苞禽。
永淳中童谣
不详（唐代）

新禾不入箱，新麦不入场。迨及八九月，狗吠空垣墙。
张统制之子为父求诗蕲州城破匹马打围而出能
戴复古（宋代）

夜半金城破，身随铁马飞。
横挥三尺剑，突出万人围。
勇锐资神力，功名与愿违。
自能占气数，终老着农衣。
游会稽东山
朱熹（宋代）

江路经由数十回，无因到此为潮催。尝聆文靖曾游后，欲问蔷薇几度开。

今日掣身推案去，暂时秉烛入山来。高僧不问谁家客，独计云轩自把怀。
月蚀诗效玉川子作（宪宗元和五年时为河南令）
韩愈（唐代）

元和庚寅斗插子，月十四日三更中。森森万木夜僵立，

寒气屃更顽无风。月形如白盘，完完上天东。

忽然有物来啖之，不知是何虫。如何至神物，遭此狼狈凶。

星如撒沙出，攒集争强雄。油灯不照席，

是夕吐焰如长虹。玉川子，涕泗下，中庭独行。

念此日月者，为天之眼睛。此犹不自保，吾道何由行。

尝闻古老言，疑是虾蟆精。径圆千里纳女腹，

何处养女百丑形。杷沙脚手钝，谁使女解缘青冥。

黄帝有四目，帝舜重其明。今天只两目，何故许食使偏盲。

尧呼大水浸十日，不惜万国赤子鱼头生。女于此时若食日，

虽食八九无嚵名。赤龙黑鸟烧口热，

翎鬣倒侧相搪撑。婪酣大肚遭一饱，饥肠彻死无由鸣。

后时食月罪当死，天罗磕匝何处逃汝刑。

玉川子立于庭而言曰：地行贱臣仝，再拜敢告上天公。

臣有一寸刃，可刳凶蟆肠。无梯可上天，天阶无由有臣踪。

寄笺东南风，天门西北祈风通。丁宁附耳莫漏泄，

薄命正值飞廉慵。东方青色龙，牙角何呀呀。从官百馀座，

嚼啜烦官家。月蚀汝不知，安用为龙窟天河。赤鸟司南方，

尾秃翅觰沙。月蚀于汝头，汝口开呀呀。虾蟆掠汝两吻过，

忍学省事不以汝觜啄虾蟆。於菟蹲于西，旗旄卫毵uF.

既从白帝祠，又食于蜡礼有加。忍令月被恶物食，

枉于汝口插齿牙。乌龟怯奸，怕寒缩颈，以壳自遮。

终令夸蛾抉汝出，卜师烧锥钻灼满板如星罗。此外内外官，

琐细不足科。臣请悉扫除，慎勿许语令啾哗。

并光全耀归我月，盲眼镜净无纤瑕。弊蛙拘送主府官，

帝箸下腹尝其皤。依前使兔操杵臼，玉阶桂树闲婆娑。

姮娥还宫室，太阳有室家。天虽高，耳属地。感臣赤心，

使臣知意。虽无明言，潜喻厥旨。有气有形，皆吾赤子。

虽忿大伤，忍杀孩稚。还汝月明，安行于次。尽释众罪，

以蛙磔死。
周五声调曲二十五首 角调曲二首 其十二
庾信（南北朝）

止戈见于绝辔之野，称伐闻于丹水之征。信义俱存乃先忘食，五材并用谁能去兵。

虽圣人之大宝曰位，实天地之大德曰生。泾渭同流清浊异能，琴瑟并御雅郑殊声。

扰扰烝人声教不一，茫茫禹迹车轨未并。志在四海而尚恭俭，心包宇宙而无骄盈。

言而无文行之不远，义而无立勤则无成。恻隐其心训以慈惠，流宥其过哀矜典刑。
木兰花慢 寿贞素克 强村丛书用善本书室藏钞
舒逊（元代）

怪夜来南极，祥光炯炯中天。恰先借新春，暂留残腊，为庆稀年。弟兄垂垂白发，愿年年辉映棣楼前。尊酒光摇□旭，炉熏细袅轻烟。诗书一脉继青毡。五世喜家传。忆京□横经，天台振铎，往事悠然。回头十年如梦，看园花灼灼几春妍。争似苍苍松柏，岁寒同保贞坚。
松江亭
曹辅（宋代）

尘路长迷眼，江亭一散襟。始惊天地阔，更觉水云深。

点点鹥鹇影，疏疏橘柚林。扁舟他日兴，谁共此登临。
二十九日消寒八集代行路难二首 其一
曹家达（清代）

梅花飘落春酒缸，列钱开夜辉金光。主人劝客且为乐，座中侑以白璧双。

停杯怅然感行路，箜篌悽咽公无渡。崄巇何必羊肠坂，天涯芳草日将暮。

迷阳遗种四出衢，古来捷径多窘步。
余尝梦至一山闻杜鹃且约雪窗南还
楚石梵琦（明代）

出郭寻春未见春，东华踏遍软红尘。
不知蝴蝶化为我，何处杜鹃来唤人。
笋蕨过时惟恐老，樱梅如豆正尝新。
及今无事早归去，莫待秋风江上莼。
村饮
陆游（宋代）

买来新兔不论钱，钓得鲜鳞细柳穿。
野店浑头更醇酽，一杯放手已醺然。
登江中孤屿
谢灵运（南北朝）

江南倦历览，江北旷周旋。
怀新道转迥，寻异景不延。
乱流趋正绝，孤屿媚中川。
云日相辉映，空水共澄鲜。
表灵物莫赏，蕴真谁为传。
想象昆山姿，缅邈区中缘。
始信安期术，得尽养生年。
郊庙歌辞。享懿德太子庙乐章。登歌酌鬯
佚名（唐代）

誉阐元储，寄崇明两。玉裕虽晦，铜楼可想。

弦诵辍音，笙歌罢响。币帛言设，礼容无爽。
柳梢青（赋牡丹）
辛弃疾（宋代）

姚魏名流。年年揽断，雨恨风愁。解释春光，剩须破费，酒令诗筹。

玉肌红粉温柔。更染尽、天香未休。今夜簪花，他年第一，玉殿东头。
病中逢秋，招客夜酌
白居易（唐代）

不见诗酒客，卧来半月馀。合和新药草，寻检旧方书。

晚霁烟景度，早凉窗户虚。雪生衰鬓久，秋入病心初。

卧簟蕲竹冷，风襟邛葛疏。夜来身校健，小饮复何如。
郭畀雨梧烟柳
弘历（清代）

烟雨冥濛里，柳梧分不真。郭髯及倪懒，合是自传神。
刘益之判院挽章
姜特立（宋代）

倾盖如今五十春，中间还得缀华姻。
单于万里同哀使，马援一华称善人。
告老已能官及子，颁恩更喜爵荣亲。
佳城一闭成千古，无复传觞酒入唇。
再次沈韵
曾协（宋代）

独将春信报天涯，岂是无情定有知。
巧占负寒怜韵胜，冥搜诗句愧辞枝。
松篁有约成三友，桃李争功彼一时。
珍重休文三昧手，尽回佳处入清诗。
题射洪显惠庙
程公许（宋代）

灵皇夙嗜祗江山，卜宅烟霞缥缈间。
带水净涵青黤黮，画屏中嵌玉孱颜。
耽耽洞府自宫阙，袅袅天风来佩环。
一炷炉烟通胖蚃，愿开晴景遍人间。
呈中书权直程沧洲
柴望（宋代）

玉旨传宣夜直扉，制麻侵晓进呈归。
三槐龙影连青琐，千柳莺声度紫薇。
袖惹炉香飘雾霭，砚传盘露映旌旗。
承恩更赐金莲炬，犹胜清光太乙藜。
熙宁望祭岳镇海渎十七首
佚名（隋代）

西颢沆砀，执矩司秋。
诹言协灵，时祀也修。
礼有荐献，爰视公侯。
秩而祭之，百福是遒。
示庐山寺胜老
郑侠（宋代）

宝鼎当年未结丹，幽栖曾此掩柴关。
羽軿欲经乘风驭，梵锡应留解虎环。
僧卧碧云皆寿考，鹤迷华表几时还。
好应月白长廊下，涧下无声人自间。
雪中见山松晓起涧桥见霜尤奇
韩淲（宋代）

梅雪何嫌松雪，桥霜未抵林霜。睡起樵苏欲断，竹炉寻火装香。
金山寺
朱晞颜（宋代）

江山清绝处，一刹涌青莲。门挹吴山翠，堂凝楚岸烟。

金银开世界，龙象护人天。晴耸危梯直，阴穿古洞连。

妙香清五蕴，胜境断诸缘。晓雨龙听讲，秋风鬼唤禅。

廊深僧呗合，山匝寺钟圆。怪石虬蟠墓，惊涛雪溅船。

宗乘湖海集，诗老古今传。地尽东南坼，江空象纬悬。

青冥知有路，爽气欲无前。唤起乘槎兴，清辉近斗边。
送杨君归汉上
欧阳修（宋代）

我昔谪穷县，相逢清汉阴。
拂尘时解榻，置酒屡横琴。
介节温如玉，嘉辞掷若金。
趣当乡士荐，无滞计车音。
叔父生日 其四
苏过（宋代）

图形未肯上凌烟，欲了人间一大缘。心法已传黄檗要，形神自契赤松仙。

尔来卜筑安悬罄，空使苍生望济川。不用丹砂留齿发，见恒河性本依然。
咏史诗。息城
胡曾（唐代）

息亡身入楚王家，回首春风一面花。

感旧不言长掩泪，只应翻恨有容华。
竹湖李内翰哀诗二首
刘克庄（宋代）

自古稀全传，于今独重名。
羞蒙彼相力，宁伴此群清。
加璧犹坚卧，搘筇或散行。
过江不大用，汪李两端明。
清平乐 渔父
连久道（宋代）

阵鸿惊处。一网沈江渚。落叶乱风和细雨。拨棹不如归去。

芦花轻泛微澜。蓬窗独自清闲。一觉游仙好梦，任它竹冷松寒。
南歌子·凤斝飞醇酎
陈克（宋代）

凤箓飞醇酎，龙筵喷异香。又还仁祝延长。正对金风玉露、爽秋光。

一种庄椿老，五杸仙桂芳。当年天产窦家郎。须信来春同此、赋高唐。
送清励上人游福建
皎然（唐代）

禅子自矜禅性成，将来拟照建溪清。

南看闽树花不落，更取何缘了妄情。
夏县谒司马温公墓
乔光烈（清代）

条山苍苍河水黄，大贤钟毓非寻常。儿童走卒识君实，至今青寻生辉光。

天将元老资有宋，范韩文富道继昌。公乎正色发伟议，伊训说命同敷扬。

传闻中国相司马，辽人拱手戢朔方。奈何功德未及竟，凤凰忽逝麒麟藏。

转使奸回窃国柄，碑刊元祐覆纪纲。当时墓碑题御笔，清忠粹德昭炜煌。

钜手万言勒神道，学士振藻铿琳琅。一朝被谗忽摧毁，马鬣空见斧与堂。

墓门闭向六百载，公名自共河山长。整冠下拜瞻且肃，松柏声入清风香。
阳翟赠李司户国瑞
王郁（金朝）

洛阳赏尽牡丹春，寂寞钧台对夕曛。手折幽兰赠行子，多情惟有李参军。
入郭过南湖望报恩浮图
高启（明代）

雨过春波柳浪香，布帆归缓怕斜阳。
渔人为指江城近，一塔船头看渐长。
雨中买酒镜湖酒楼
陆游（宋代）

阴风号大泽，暮雨上高楼。
愁忆新丰酒，寒思季子裘。
登临天地迮，老病岁时遒。
安得急装去，北平防盛秋。
宿州初暑
吕本中（宋代）

暑气侵人始欲愁，箪瓢穷巷不堪忧。乱蝉泊雨林塘静，密径吹花草树幽。

春尽茅檐深着燕，日高田水故飞鸥。莫欺湫隘无馀地，待借元龙百尺楼。
往事
丘逢甲（清代）

往事何堪说，徵衫血泪斑。龙归天外雨，鳌没海中山。

银烛鏖诗罢，牙旗校猎还。不知成异域，夜夜梦台湾。
崇福庵 其四
韩淲（宋代）

翠寒云锁雨声虚，眼力无多意有馀。忽过浅村横落港，秋来惟恐负樵渔。
清平乐
晁端礼（宋代）

清樽泛菊。共剪西窗烛。一抹朱弦新按曲。更遣歌喉细逐。

明朝匹马西风。黄云衰草重重。试问剑歌悲壮，何如玉指轻拢。
题倪迂画二首 其二
董其昌（明代）

锡山无锡是无兵，怪得倪迂不再生。但有烟霞填骨髓，可知吾法本同卿。
能赋台
王之道（宋代）

万顷玻瓈水浸空，台前佳色咏难穷。
倚栏人在烟霞外，落笔诗成笑语中。
属句畏惭非孟子，供欢端合有车公。
解将能否分优劣，过眼昭然向与雄。
送张签判游开先
释真净（宋代）

步入青松里，迢迢一径通。渐分华藏界，深隐法王宫。

道与神仙别，人非世俗同。欲知西祖意，庭柏老春风。
过荆门
李绅（唐代）

荆江水阔烟波转，荆门路绕山葱茜。帆势侵云灭又明，山程背日昏还见。

青青麦陇啼飞鸦，寂寞野径棠梨花。行行驱马万里远，渐入烟岚危栈赊。

林中有鸟飞出谷，月上千岩一声哭。肠断思归不可闻，人言恨魄来巴蜀。

我听此鸟祝我魂，魂死莫学声衔冤。纵为羽族莫栖息，直上青云呼帝阍。

此时山月如衔镜，岩树参差互辉映。皎洁深看入涧泉，分明细见樵人径。

阴森鬼庙当邮亭，鸡豚日宰闻膻腥。愚夫祸福自迷惑，魍魉凭何通百灵。

月低山晓问行客，已酹椒浆拜荒陌。

惆怅忠贞徒自持，谁祭山头望夫石。
谒希哲不遇轩上走笔
欧阳澈（宋代）

一轩虚敞静无尘，笑揖遥岑作主人。兴似子猷来访戴，情同荀鹤误寻真。

重披药箓聊忘倦，侧听蝉吟试爽神。赖得好风知我意，幽香拂掠袭衣巾。
浣溪沙（八之三）
邓肃（宋代）

宿雨潜回海宇春。晓风徐散日边云。熙熙人意一番新。

破睡海棠能媚客，舞风垂柳似招人。春衫归去马蹄轻。
和曾子翊授舒掾之作
王安石（宋代）

皖城终岁静如山，府掾应从到日闲。
一水碧罗裁缭绕，万峰苍玉刻孱颜。
旧游笔墨苔今老，浪走尘沙鬓已斑。
揽辔羡君桥北路，春风枝上鸟关关。
沈子玉使君
李龏（金朝）

黄纸新除郡，欣君得晋陵。几年淹俊轨，今日慰亲朋。

地近家殊便，民淳治易兴。何时把麾去，莫废遣书縢。
贺尤礼侍兼修史侍讲直学士院四首
张镃（宋代）

道传至孔孟，人主不已任。
空言课讲说，日用惑已甚。
圣朝重横经，仁泽天下饮。
公谈故纸外，句句格精祲。
中右所不寐
孙承宗（明代）

满城铃柝夜如何，檐马西风搅梦多。
白发萧萧人不寐，半规新月照沙河。
送艾教授迁王官归楚艾尝为邑令
王世贞（明代）

量移何事转堪怜，懒向王门乞俸钱。仙令至今称美锦，广文元只抱寒毡。

别筵枫断吴江色，归客鸿开楚岫烟。若过长沙应大笑，不将憔悴送青年。
杂曲歌辞。凉州歌第一
佚名（唐代）

汉家宫里柳如丝，上苑桃花连碧池。

圣寿已传千岁酒，天文更赏百僚诗。
送钱圣桢赴佟方伯楚幕之招
元志（清代）

江月照孤舟，有客鸣素琴。天风指端起，调高思何沈。

借问所念谁，楚国有遗音。庾月南楼好，陶柳西门深。

羊公岘山顶，今有谁登临。思欲一相访，芳踪何处寻。

寻此亦云易，远行难为心。
浩气吟 其八
瞿式耜（明代）

年逾六十复奚求，多难频经浑不愁。劫运千年弹指去，纲常万古一身留。

欲坚道力凭魔力，何事俘囚学楚囚。了却人间生死事，黄冠莫拟故乡游。
送别沅
权德舆（唐代）

念尔强学殖，非贯早从师。温温禀义方，慥慥习书诗。

计偕来上禀，宴喜方怡怡。经术既修明，艺文亦葳蕤。

伊予谅无取，琐质荷洪慈。偶来贰仪曹，量力何可支。

废业固相受，避嫌诚自私。徇吾刺促心，婉尔康庄姿。

古人贵直道，内讼乖坦夷。用兹处大官，无乃玷清时。

羸车出门去，怅望交涕洟。琢磨贵分阴，岁月若飙驰。

千里起足下，丰年系镃䥓。苟令志气坚，伫见缨佩随。

斑斓五綵服，前路春物熙。旧游忆江南，环堵留蓬茨。

湖水白于练，莼羹细若丝。别来十三年，梦寐时见之。

宠荣忽踰量，荏苒不自知。晨兴愧华簪，止足为灵龟。

遐路各自爱，大来行可期。青冥在目前，努力调羽仪。
饮许龙石学士园亭短述三首 其一
孙承恩（明代）

桂楫依沙渚，茅堂共酒卮。经年劳注想，此日慰深思。

槛竹吟风细，流云渡苑迟。尘襟喜披豁，坐久欲忘辞。
酬送罗朝奉 其一
刘攽（宋代）

二年流窜逐卑栖，归奉蓬丘颜向低。病到钧天都是梦，老如濛汜已平西。

两轓更忝鱼符宠，双鬓谁怜鹤发齐。相愧清诗无以报，回将燕石塞县黎。
答崔都水
韦应物（唐代）

亭亭心中人，迢迢居秦关。常缄素札去，适枉华章还。

忆在沣郊时，携手望秋山。久嫌官府劳，初喜罢秩闲。

终年不事业，寝食长慵顽。不知为时来，名籍挂郎间。

摄衣辞田里，华簪耀颓颜。卜居又依仁，日夕正追攀。

牧人本无术，命至苟复迁。离念积岁序，归途眇山川。

郡斋有佳月，园林含清泉。同心不在宴，樽酒徒盈前。

览君陈迹游，词意俱凄妍。忽忽已终日，将酬不能宣。

氓税况重叠，公门极熬煎。责逋甘首免，岁晏当归田。

勿厌守穷辙，慎为名所牵。
谪居
白居易（唐代）

面瘦头斑四十四，远谪江州为郡吏。逢时弃置从不才，

未老衰羸为何事。火烧寒涧松为烬，霜降春林花委地。

遭时荣悴一时间，岂是昭昭上天意。
句
石道士（宋代）

石压笋斜出，崖县花倒生。
送子仁侄南归二首 其二
杨万里（宋代）

再岁来相款，三杯忽语离。忍将垂老泪，滴作送行诗。

子去侬犹住，身留梦亦随。南溪旧风月，千万寄相思。
饮仙人崖望江流
王浩（清代）

叶叶流云堕鬓生，天低大野暮江平。花袍白马少年意，古屋荒冈秋日晴。

下岭寒深依酒力，万杉风急失溪声。烟鬟回首成追忆，独有岩花空自莹。
酬答张安抚伯玉先生
薛师点（宋代）

寡交率天性，积疴攻妙药。
干禄念烝尝，著书恣谈謔。
永矢离畏途，何况縻好爵。
感子胡人意，屏吏延铃阁。
时剖千秋心，兼订三山约。
风流张平子，文采谢康乐，
潜鱼媚幽潭，高鸟昵林薄。
物类既参差，天地亦谬廓。
但愁霜霰多，石出兼水落。
偈四首 其四
释师体（宋代）

依稀苕帚柄，髣髴赤斑蛇。棒下无生忍，临机不识爷。
追次少傅先生寿日诗韵
吴与弼（明代）

花盛春城锦万枝，九天化日正迟迟。运符圣德超千古，身幸儒迟际此时。

晨捧丝纶归玉署，夕陪鸳鹭泛金卮。宿齐预拟明朝值，又悉丹诚向赤墀。
过德清石壁故居二首 其一
韩淲（宋代）

经行修竹小窗轩，闭户看书记昔年。薄宦萦人尘眯目，空馀栖遁此心坚。
滦阳试院题画 其一
李文田（清代）

热河秋景总如春，绿意红情色色新。衙署上头行殿近，消闲谁似画中人。
次韵关子东湖上杂书 其三 水荇
周紫芝（宋代）

旧闻春草满池塘，何事新题荇蕊黄。寄语藕花从此去，不须满意著红妆。
缆舟石
胡奎（元代）

寄语江边石，郎今隔远天。如何江水上，只缆别人船。
幽通赋
班固（两汉）

系高顼之玄胄兮，氏中叶之炳灵。飖颽风而蝉蜕兮，雄朔野以灵声。皇十纪而鸿渐兮，有羽仪于上京。巨滔天而泯夏兮，考遘愍以行谣。终保己而贻则兮，里上仁之所庐。懿前烈之纯淑兮，穷与达其必济。咨孤蒙之眇眇兮，将圮绝而罔阶。岂余身之足殉兮，违世业之可怀。靖潜处以永思兮，经日月而弥远。匪党人之敢拾兮，庶斯言之不玷。

魂茕茕与神交兮，精诚发于宵寐。梦登山而迥眺兮，觌幽人之仿彿。揽葛藟而授余兮，眷峻谷曰勿坠。吻昕寤而仰思兮，心蒙蒙犹未察。黄神邈而靡质兮，仪遗谶以臆对。曰乘高而胪神兮，道遐通而不迷。葛绵绵于樛木兮，咏南风以为绥。盖惴惴之临深兮，乃二雅之所祗。既讯尔以吉象兮，又申之以炯戒。盍孟晋以迨群兮，辰倏忽其不再。

承灵训其虚徐兮，鎶盘桓而且俟。惟天地之无穷兮，鲜生民之晦在。纷屯邅与蹇连兮，何艰多而智寡。上圣迕而后拔兮，虽群黎之所御。昔卫叔之御昆兮，昆为寇而丧予。管弯弧欲毙仇兮，仇作后而成己。变化故而相诡兮，孰云预其终始！雍造怨而先赏兮，丁繇惠而被戮。栗取吊于逌吉兮，王膺庆于所戚。叛回穴其若兹兮，北叟颇识其倚伏。单治里而外凋兮，张修襮而内逼。聿中和为庶几兮，颜与冉又不得。溺招路以从己兮，谓孔氏犹未可。安慆慆而不萉兮，卒陨身乎世祸。游圣门而靡救兮，虽覆醢其何补？固行行其必凶兮，免盗乱为赖道。形气发于根柢兮，柯叶汇而零茂。恐魍魉之责景兮，羌未得其云已。

黎淳耀于高辛兮，芈强大于南汜。嬴取威于伯仪兮，姜本支乎三趾。既仁得其信然兮，仰天路而同轨。东邻虐而歼仁兮，王合位乎三五。戎女烈而丧孝兮，伯徂归于龙虎。发还师以成命兮，重醉行而自耦。震鳞漦于夏庭兮，匝三正而灭姬。巽羽化于宣宫兮，弥五辟而成灾。道修长而世短兮，夐冥默而不周。胥仍物而鬼诹兮，乃穷宙而达幽。妫巢姜于孺筮兮，旦筭祀于契龟。宣曹兴败于下梦兮，鲁卫名谥于铭谣。妣聆呱而劾石兮，许相理而鞫条。道混成而自然兮，术同原而分流。神先心以定命兮，命随行以消息。斡流迁其不济兮，故遭罹而嬴缩。三栾同于一体兮，虽移易而不忒。洞参差其纷错兮，斯众兆之所惑。周贾荡而贡愤兮，齐死生与祸福。抗爽言以矫情兮，信畏牺而忌鵩。

所贵圣人至论兮，顺天性而断谊。物有欲而不居兮，亦有恶而不避。守孔约而不贰兮，乃輶德而无累。三仁殊于一致兮，夷惠舛而齐声。木偃息以蕃魏兮，申重茧以存荆。纪焚躬以卫上兮，皓颐志而弗倾。侯草木之区别兮，苟能实其必荣。要没世而不朽兮，乃先民之所程。观天网之纮覆兮，实棐谌而相训。谟先圣之大猷兮，亦邻德而助信。虞韶美而仪凤兮，孔忘味于千载。素文信而厎麟兮，汉宾祚于异代。精通灵而感物兮，神动气而入微。养流睇而猿号兮，李虎发而石开。非精诚其焉通兮，苟无实其孰信？操末技犹必然兮，矧耽躬于道真。登孔昊而上下兮，纬群龙之所经。朝贞观而夕化兮，犹諠己而遗形。若胤彭而偕老兮，诉来哲而通情。

乱曰：天造草昧，立性命兮。复心弘道，惟圣贤兮。浑元运物，流不处兮。保身遗名，民之表兮。舍生取谊，以道用兮。忧伤夭物，忝莫痛兮。皓尔太素，曷渝色兮。尚越其几，沦神域兮。